Virðulegi forseti . Ef ég skildi hæstv. ráðherra rétt telur hún það ekki vera ríkisstyrk ef viðkomandi atvinnugrein borgar ekki 25,5% virðisaukaskatt . Skildi ég hæstv. ráðherra rétt ? ( Menntmrh. : Ég hef bara … ) Ég vildi þá biðja hæstv. ráðherra um skýringu á því … ( Forseti hringir . ) Af hverju var virðulegur forseti að slá í bjölluna ? ( Forseti ( ÁI ) : Forseti óskar eftir því að ekki sé tveggja manna tal í salnum . Það var ástæðan , hv. þm. Guðlaugur Þór Þórðarson . ) Virðulegi forseti . Hér var ekki tveggja manna tal . Hins vegar er það vel þekkt venja að stundum kinka menn kolli eða hrista höfuðið þegar spurt er með þessum hætti og ef einhver breyting hefur orðið þar á og ekki er lengur heimilt að gera það þá legg ég til að það sé kynnt en að forseti viðhafi ekki handahófskennd vinnubrögð í hvert skipti . Hvað sem því líður skil ég ekki alveg umræðuna um að viðkomandi atvinnugrein sé búin að slíta barnsskónum og sé aflögufær . Ef við setjum hótelþjónustu í almennt virðisaukaskattsþrep er það ein hæsta virðisaukaskattsprósentan á slíkt í Evrópu . Það liggur fyrir að afkoma hótelanna í Reykjavík hefur verið mjög slæm . Við þekkjum það úti um allt land að slíkur rekstur hefur verið erfiður . Sem betur fer hefur orðið mikil fjölgun á ferðamönnum , en það hlýtur að vera áhyggjuefni ef menn horfa fram á að ekki verði jafnmikil fjölgun ferðamanna næstu árin og verið hefur undanfarið . Við erum ekki eyland . Við erum ekki komin í þá stöðu að það sé skrifað í helga bók að ferðamenn eigi að koma hingað heldur erum við í mikilli samkeppni við önnur lönd . Við erum í harðri samkeppni , fólk ber saman verð á utanlandsferðum , eins og ég býst við að hæstv. ráðherra geri þegar hún ferðast . Ég tala nú ekki um ef evran fer niður , þá erum við í alvarlegum málum . Ég vil því fá skýrara svar frá hæstv. ráðherra um hvort hún telji að um ríkisstyrk sé að ræða ef hótelþjónusta er ekki í almennu virðisaukaskattsþrepi . Ég skil heldur ekki hvernig hæstv. ráðherra getur talað um mikilvægi þess að fjölga störfum og um leið tala , að mér fannst , ( Forseti hringir . ) af ákveðinni léttúð um að hér hafi orðið fækkun starfa vegna of hárra skatta sem ekki er sambærilegt við það sem gerist annars staðar .